Document ID: 32014R1029

REGOLAMENT TA' IMPLIMENTAZZJONI TAL-KUMMISSJONI (UE) Nru 1029/2014
tas-26 ta' Settembru 2014
li jemenda r-Regolament (UE) Nru 73/2010 li jistipula r-rekwiżiti dwar il-kwalità tad-dejta ajrunawtika u l-informazzjoni ajrunawtika għall-Ajru Uniku Ewropew
(Test b'rilevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 552/2004 tal-Parlament Ewropew u tal-Kunsill tal-10 ta' Marzu 2004 dwar l-interoperabilità tax-Xibka Ewropea ta' Amministrazzjoni ta' Traffiku tal-Ajru (ir-Regolament ta' interoperabilità) (1), u b'mod partikolari l-Artikolu 3(5) tiegħu,
Billi:
(1)
L-Artikoli 3(13), 7(5) u 10(1) tar-Regolament tal-Kummissjoni (UE) Nru 73/2010 (2) jirreferu għar-Regolament tal-Kummissjoni (KE) Nru 2096/2005 (3), li ġie rrevokat mir-Regolament ta' Implimentazzjoni tal-Kummissjoni (UE) Nru 1035/2011 (4). Ir-referenzi għar-Regolament (KE) Nru 2096/2005 fir-Regolament (UE) Nru 73/2010 għandhom għalhekk jiġu aġġornati biex jirreferu għar-Regolament ta' Implimentazzjoni tal-Kummissjoni (UE) Nru 1035/2011.
(2)
L-Anness III tar-Regolament (UE) Nru 73/2010 jirreferi għall-istandards stabbiliti mill-Organizzazzjoni Internazzjonali għall-Istandardizzazzjoni (ISO). Madankollu, minn mindu ġie adottat ir-Regolament (UE) Nru 73/2010, l-ISO rrevediet u nnumerat mill-ġdid xi wħud minn dawn l-istandards. Ir-referenzi fir-Regolament (UE) Nru 73/2010 għall-istandards rilevanti tal-ISO għandhom għalhekk jiġu aġġornati biex tiġi żgurata l-koerenza mal-aħħar numerazzjoni u edizzjoni ta' dawn l-istandards.
(3)
L-Annessi I, III u XI tar-Regolament (UE) Nru 73/2010 jirreferu għal diversi definizzjonijiet u dispożizzjonijiet stabbiliti fl-Anness 15 tal-Konvenzjoni dwar l-Avjazzjoni Ċivili Internazzjonali (il-Konvenzjoni ta' Chicago), u b'mod aktar speċifiku, it-Tnax-il Edizzjoni tiegħu ta' Lulju 2004, li tinkorpora l-Emenda Nru 34. Minn mindu ġie adottat ir-Regolament (UE) Nru 73/2010, l-Organizzazzjoni tal-Avjazzjoni Ċivili Internazzjonali (ICAO) emendat għadd ta' definizzjonijiet u dispożizzjonijiet u xi ftit mill-istruttura tal-Anness 15 tal-Konvenzjoni ta' Chicago, dan l-aħħar, fl-Erbatax-il Edizzjoni tagħha ta' Lulju 2013, li tinkorpora l-Emenda Nru 37. Għaldaqstant, ir-referenzi fir-Regolament (UE) Nru 73/2010 tal-Anness 15 tal-Konvenzjoni ta' Chicago għandhom jiġu aġġornati sabiex jissodisfaw l-obbligi ġuridiċi internazzjonali tal-Istati Membri u jiżguraw li jkun hemm konsistenza mal-qafas regolatorju internazzjonali tal-ICAO pprovdut.
(4)
Ir-Regolament (UE) Nru 73/2010 għandu jiġi emendat skont dan.
(5)
Il-miżuri previsti f'dan ir-Regolament huma skont l-opinjoni tal-Kumitat dwar l-Ajru Uniku li ġie stabbilit bl-Artikolu 5 tar-Regolament tal-Kummissjoni (KE) Nru 549/2004 (5),
ADOTTAT DAN IR-REGOLAMENT:
Artikolu 1
Ir-Regolament (UE) Nru 73/2010 huwa emendat kif ġej:
(1)
L-Artikolu 3 huwa emendat kif ġej:
(a)
il-punt (7) huwa sostitwit b'dan li ġej:
“(7)
‘pakkett ta' informazzjoni ajrunawtika integrat’ (minn hawn 'il quddiem imsejjaħ IAIP) tfisser pakkett ta' dokumenti jew mezzi elettroniċi, li jikkonsisti mill-elementi li ġejjin:
(a)
pubblikazzjonijiet ta' informazzjoni ajrunawtika (minn hawn 'il quddiem imsejħa AIP), inklużi l-emendi;
(b)
supplimenti għall-AIP;
(c)
in-NOTAM kif definit fil-punt (17) u bullettini ta' informazzjoni ta' qabel it-titjira;
(d)
ċirkolari ta' informazzjoni ajrunawtika; u
(e)
listi ta' verifika u listi ta' NOTAMs validi;”
(b)
il-punt (8) huwa sostitwit b'dan li ġej:
“(8)
‘dejta dwar l-ostakli’ tfisser dejta dwar l-oġġetti fissi u mobbli kollha (kemm jekk temporanji kif ukoll permanenti), jew partijiet minnhom, li jinsabu f'żona maħsuba għall-moviment ta' inġenji tal-ajru fuq l-art jew li jestendu lil hinn minn superfiċje definita maħsuba biex tipproteġi l-inġenji tal-ajru waqt li qed itiru jew li jinsabu barra minn dawk is-superfiċji definiti u li ġew ivvalutati li huma ta' periklu għan-navigazzjoni bl-ajru;”
(c)
il-punt (10) huwa sostitwit b'dan li ġej:
“(10)
‘dejta għall-immappjar tal-ajrudromi’ tfisser id-dejta miġbura għall-fini ta' ġbir tal-informazzjoni għall-immappjar tal-ajrudromi;”
(d)
il-punt (13) huwa sostitwit b'dan li ġej:
“(13)
‘fornitur ta' servizz ta' informazzjoni ajrunawtika’ tfisser l-organizzazzjoni responsabbli għall-forniment ta' servizz ta' informazzjoni ajrunawtika, iċċertifikata skont ir-rekwiżiti tar-Regolament ta' Implimentazzjoni tal-Kummissjoni (UE) Nru 1035/2011;”
(e)
il-punt (24) huwa sostitwit b'dan li ġej:
“(24)
dejta kritika' tfisser dejta kif ikklassifikata skont il-punt c) tal-klassifikazzjoni tal-integrità definita fil-Kapitolu 1, it-Taqsima 1.1 tal-Anness 15 tal-Konvenzjoni ta' Chicago dwar l-Avjazzjoni Ċivili Internazzjonali (minn hawn 'il quddiem il-Konvenzjoni ta' Chicago);”
(f)
il-punt (25) huwa sostitwit b'dan li ġej:
“(25)
‘dejta essenzjali’ tfisser id-dejta kif ikklassifikata skont il-punt b) tal-klassifikazzjoni tal-integrità definita fil-Kapitolu 1, it-Taqsima 1.1 tal-Anness 15 tal-Konvenzjoni ta' Chicago;”
(2)
Fl-Artikolu 7, il-paragrafu 5 huwa sostitwit b'dan li ġej:
“5. Mingħajr preġudizzju għar-Regolament ta' Implimentazzjoni (KE) Nru 1035/2011, il-partijiet imsemmija fl-Artikolu 2(2) għandhom jiżguraw li l-persunal tagħhom responsabbli għall-kompiti fil-forniment ta' dejta ajrunawtika jew ta' informazzjoni ajrunawtika huwa mħarreġ b'mod adegwat, u li jkun kompetenti u awtorizzat għall-impjieg li jrid jiżvolġi.”
(3)
Fl-Artikolu 10, il-paragrafu 1 huwa sostitwit b'dan li ġej:
“1. Mingħajr preġudizzju għar-Regolament ta' Implimentazzjoni (KE) Nru 1035/2011, il-partijiet imsemmija fl-Artikolu 2(2) għandhom jimplimentaw u jżommu sistema ta' ġestjoni tal-kwalità li tkopri l-attivitajiet tagħhom relatati mal-forniment ta' dejta ajrunawtika u ta' informazzjoni ajrunawtika, b'konformità mar-rekwiżiti stabbiliti fl-Anness VII, il-Parti A.”
(4)
L-Anness I huwa emendat skont l-Anness I ta' dan ir-Regolament.
(5)
L-Anness III huwa sostitwit bit-test fl-Anness II ta' dan ir-Regolament.
(6)
L-Anness XI huwa sostitwit bit-test fl-Anness III ta' dan ir-Regolament.
Artikolu 2
Dan ir-Regolament jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-26 ta' Settembru 2014.

Labels: 12
7
8